PRIJEDLOG

Temeljem članka 11., a u svezi s člankom 37. Zakona o udrugama (Narodne novine broj 70/97) Skupština *Društva diplomiranih inženjera i prijatelja Kemijsko-tehnološkog studija* na svojoj sjednici održanoj 8. prosinca 1997. donijela je Statut udruge, a na Skupštini Društva, održanoj 13. veljače 2015. donijela je promjene, koje su usklađene sa Zakonom o udrugama (NN 74/2014). Novelirani Statut naveden je u nastavku:

**S T A T U T**

**udruge**

***DRUŠTVO DIPLOMIRANIH INŽENJERA I PRIJATELJA***

***KEMIJSKO-TEHNOLOŠKOG STUDIJA SVEUČILIŠTA U ZAGREBU***

**I. OPĆE ODREDBE**

**Članak 1.**

Ovim STATUTOM utvrđuje se naziv, sjedište i područje na kojem djeluje udruga - *Društvo diplomiranih inženjera i prijatelja Kemijsko-tehnološkog studija*; ciljevi; djelatnosti kojima se ostvaruju ciljevi; zastupanje; ostvarivanje javnosti rada udruge; članstvu i članarini; pravima; obvezama i stegovnoj odgovornosti članova, unutarnjem ustroju udruge; tijelima udruge, njihovom sastavu, ovlastima, načinu odlučivanja, uvjetima i načinu izbora i opoziva, trajanju mandata i odgovornosti članova, imovini i raspolaganju s mogućom dobiti; načinu stjecanja imovine te prestanku i postupku s imovinom u slučaju prestanka.

**Članak 2.**

Naziv udruge:

DRUŠTVO DIPLOMIRANIH INŽENJERA I PRIJATELJA KEMIJSKO-TEHNOLOŠKOG STUDIJA SVEUČILIŠTA U ZAGREBU

Latinski:

ALME MATRIS ALUMNI CHEMICAE INGENIARIAE ZAGRABIENSIS (AMACIZ)

(u daljnjem tekstu Društvo).

Sjedište Društva je u Zagrebu, Fakultet kemijskog inženjerstva i tehnologije, Zagreb, Marulićev trg 20.

Društvo djeluje na području Republike Hrvatske.

Društvo ima svojstvo neprofitne pravne osobe, a registrirano je kao udruga pri Gradskom uredu za opću upravu.

Društvo u svom sastavu ima sekcije:

- Sekciju za znanstveno-stručno usavršavanje,

- Akademski zbor *“Vladimir Prelog“,*

- Likovnu sekciju s galerijom *AMACIZ,*

- Sportsku sekciju,

- Planinarsko-izletničku sekciju.

- Glasnik AMACIZ-a

- Inovatorska sekcija

Društvo zastupa predsjednik ili osoba koju on ovlasti.

**Članak 3.**

Društvo ima pečat okruglog oblika na kojem duž oboda piše: DRUŠTVO DIPLOMIRANIH INŽENJERA I PRIJATELJA KEMIJSKO-TEHNOLOŠKOG STUDIJA, a u sredini je znak Fakulteta kemijskog inženjerstva i tehnologije.

**Članak 4.**

Društvo je osnovano 13. veljače 1990. i član je Saveza Društava bivših studenata i prijatelja Sveučilišta u Zagrebu – Almae Matris Alumni Croaticae (ALUMNI-UNIZG).

**Članak 5.**

Rad Društva je javan. Javnost rada osigurava se pravodobnim i istinitim obavještavanjem članova. Članstvo se o radu Društva obavještava dostavom pisanih materijala. Predstavnici sredstava javnog priopćavanja mogu prisustvovati sjednicama tijela upravljanja Društva i izvještavati javnost o radu tih tijela.

Radi potpunijeg ostvarivanja javnosti rada Društvo izdaje svoj Glasnik, te ima mrežnu stranicu www.amaciz.hr.

**II. CILJEVI I DJELATNOSTI KOJIMA SE OSTVARUJU CILJEVI**

**Članak 6.**

Ciljevi Društva su:

* Njegovanje tradicija Fakulteta kemijskog inženjerstva i tehnologije (FKIT) i Sveučilišta u Zagrebu,
* Povezivanje diplomiranih inženjera i prijatelja kemijsko-tehnološkog studija radi unapređenja rada FKIT-a i Sveučilišta u Zagrebu.
* **Uspostava i razvitak suradnje sa sličnim *alumni* udrugama kod nas i u svijetu.**

Djelatnosti Društva su:

* Upoznavanje članstva s radom Fakulteta i Sveučilišta,
* Povezivanje članstva zbog suradnje na nastavnim i znanstvenim zadatcima,
* Inicijative za poboljšanje materijalnih uvjeta nastave na FKIT-u,
* Pomoć pri zapošljavanju mladih inženjera,
* Organiziranje društvenog života članstva i priredbi Društva.
* Informiranje članstva i šire javnosti o djelatnosti Društva putem mrežne stranice [www.amaciz.hr](http://www.amaciz.hr) i putem tiskanog (besplatnog) „Glasnika“

**III. ČLANSTVO U DRUŠTVU**

**Članak 7.**

Članovi Društva su redoviti, počasni i članovi prijatelji, koji prihvaćaju Statut i ciljeve Društva.

*Redovitim* članom Društva može postati osoba koja je diplomirala, magistrirala ili doktorirala na Kemijsko-tehnološkom fakultetu Sveučilišta u Zagrebu, počasni članovi i prijatelji Društva.

*Počasni član* je osoba posebno zaslužna za ugled kemijsko-tehnološkog studija, Fakulteta, Sveučilišta i Društva.

*Prijatelj* Društva je osoba koja prihvaća Statut i ciljeve Društva i zalaže se za njih.

Redovitim članom Društva može biti i pravna osoba koja podržava Statut i djelatnost Društva.

Udruga vodi popis svojih članova elektronički ili na drugi prikladan način, u skladu sa Zakonom o udrugama, koji obvezno sadrži podatke o osobnom imenu (nazivu), osobnom identifikacijskom broju (OIB), datumu rođenja, kontakt adresi, datumu pristupanja udruzi, kategoriji članstva, te datumu prestanka članstva u udruzi, a može sadržavati i druge podatke.

**Članak 8.**

Redovitim članom i članom prijateljem postaje se na vlastitu želju ispunjavanjem pristupnice i odlukom Upravnog odbora.

Odluku o počasnom članstvu donosi Skupština na prijedlog Upravnog odbora.

**Članak 9.**

Prava i obveze članova su:

* da biraju i budu birani u tijela Društva,
* da budu izvještavani o radu Društva i njegovih tijela, te o financijsko-materijalnom poslovanju,
* da aktivno sudjeluju u izvršavanju ciljeva Društva i pridonose ostvarivanju njegovih djelatnosti,
* da daju prijedloge, mišljenja i primjedbe na rad društva i njegovih tijela,
* da se pridržavaju odredaba ovog Statuta,
* da redovito plaćaju članarinu,
* da čuvaju i podižu ugled Društva.

**Članak 10.**

Članstvo u Društvu može prestati istupom po vlastitoj želji, radi neplaćanja članarine ili isključenjem.

Član Društva može biti isključen iz članstva ako prekrši odredbe Statuta ili ugrozi interese Društva ili prouzroči ozbiljnu štetu Društvu i njegovom članstvu.

Odluku o isključenju donosi Upravni odbor. Isključeni član ima pravo žalbe Skupštini čija je odluka konačna.

**IV. TIJELA DRUŠTVA**

**Članak 11.**

Tijela Društva su:

* Skupština,
* Upravni odbor
* Predsjednik Društva
* Tajnika Društva

**Članak 12.**

*Skupština* je najviše tijelo upravljanja Društva.

Skupštinu čine svi članovi Društva

Redovita skupština Društva sastaje se u pravilu jednom godišnje. Saziva je predsjednik Društva, Upravni odbor, ili najmanje 20 članova Društva, ako Upravni odbor nije prihvatio njihovo traženje za sazivanje skupštine. O održavanju Skupštine obavještavaju se svi članovi Društva.

Po potrebi može se na isti način sazvati izvanredna skupština Društva, koja razmatra samo pitanje zbog kojega je sazvana.

**Članak 13.**

*Skupština Društva*:

* donosi Statut, njegove izmjene i dopune i druge opće akte Društva,
* bira i razrješava predsjednika Društva i članove Upravnog odbora osim člana po položaju (dekan),
* razmatra i usvaja program rada,
* donosi i usvaja financijske dokumente,
* odlučuje o visini članarine,
* razmatra izvještaj o radu predsjednika Društva,
* odlučuje o povezivanju Društva s drugim organizacijama,
* rješava žalbe članova u drugom stupnju,
* odlučuje o prestanku rada društva,
* odlučuje u drugim važnim pitanjima za rad Društva, a koja nisu u nadležnosti drugih tijela.
* Skupština Društva pravovaljano odlučuje ukoliko je nazočno 50 članova.
* Pravovaljane odluke donose se natpolovičnom većinom nazočnih, osim odluka o promjeni Statuta i prestanku rada Društva koje se donose dvotrećinskom većinom nazočnih članova Društva.

**Članak 14.**

*Upravni odbor Društva*:

* izvršava odluke Skupštine,
* vodi poslovanje Društva u skladu s propisima i interesima Društva,
* upravlja imovinom Društva,
* priprema prijedloge programa rada Društva i brine o njihovu provođenju,
* odlučuje o prijemu i isključenju članova,
* brine o informiranju članstva,
* obavlja ostale poslove Društva.

Upravni odbor ima 9 članova, koje čine Predsjednik, Tajnik Društva i 6 članova Društva izabranih na Skupštini, te Dekan Fakulteta kemijskog inženjerstva i tehnologije (FKIT).

Upravni odbor iz svojih redova bira dva dopredsjednika.

Mandat izabranih članova Upravnog odbora je četiri godine. Mandat se može ponoviti.

Upravni odbor za svoj rad odgovara Skupštini Društva. U slučaju kršenja Statuta i zakona ili nesavjesnog obavljanja dužnosti, Skupština Društva može razriješiti Upravni odbor ili pojedine njegove članove i prije isteka mandata.

**Članak 15.**

*Predsjednik* *Društva* zastupa Društvo i odgovara za zakonitost rada Društva.

Predsjednik Društva ujedno je i predsjednik Skupštine i predsjednik Upravnog odbora.

Predsjednika Društva bira Skupština na četiri godine. Mandat se može ponoviti.

Predsjednik Društva:

* saziva sjednice skupštine i Upravnog odbora, predlaže dnevni red i vodi sjednice,
* provodi odluke Skupštine i Upravnog odbora, te rukovodi radom Društva između dvije sjednice Skupštine,
* Skupštini podnosi godišnje izvješće o radu Društva.

**Članak 16.**

Dopredsjednike Društva bira Upravni odbor između svojih članova, natpolovičnom većinom glasova.

Dopredsjednici pomažu u radu predsjednika i mogu ga zamjenjivati u slučaju njegove spriječenosti.

**Članak 17.**

*Tajnik* priprema sjednice, vodi popis članova Društva, brigu o tekućem poslovanju, o arhivi Društva i o dokumentaciji.

**Članak 18.**

Društvo može imati Savjet kao savjetodavni organ.

Članove Savjeta imenuje Upravni odbor.

Članovi Savjeta su posebno istaknuti članovi Društva. Članovi Savjeta svojim prijedlozima i mišljenjima pomažu unaprjeđenju rada Društva.

Mandat članova Savjeta je četiri godine i može se ponoviti.

**V. IMOVINA NAČIN STJECANJA I RASPOLAGANJA IMOVINOM**

**Članak 19.**

Imovinu Društva čine prihodi koje Društvo ostvaruje od članarina, donacija, sponzorstava, sredstava dobivenih od općine, grada i drugih institucija i pojedinaca koji podupiru rad i djelovanje Društva, te iz ostalih izvora.

**Članak 20.**

Društvo upravlja imovinom u skladu s propisima o financijskom i materijalnom poslovanju neprofitnih organizacija.

Sredstva se raspoređuju financijskim planom za svaku kalendarsku godinu. Po završetku godine sastavlja se završni račun. O sredstvima Društva brigu vodi Predsjednik Društva. Društvo sastavlja financijska izvješća prema propisima kojima se uređuje način financijskog poslovanja i vođenja računovodstva neprofitnih organizacija.

Predsjednik Društva ima naredbodavno pravo u raspolaganju imovinom Društva.

**Članak 21.**

Radi što neposrednije kontrole rada, pridržavanja Statuta i pravnih akata, financijske kontrole, zaštite imovine i drugih prava i obveza može se osnovati Nadzorni odbor Društva.

U Nadzorni odbor Skupština iz svojih redova bira tri člana, koji tijekom svog mandata nadziru rad Društva, te o svom radu kao i o završnom računu podnose izvještaj Skupštini.

Nadzorni odbor dužan je jednom godišnje detaljno pregledati poslovanje Društva i podnijeti izvještaj Skupštini.

**VI. STATUT**

**Članak 22.**

Statut je temeljni opći akt Društva i svi drugi opći akti moraju biti u skladu s odredbama Statuta.

Nacrt izmjena i dopuna Statuta priprema i utvrđuje Upravni odbor i upućuje ga na javnu raspravu članstvu.

Upravni odbor razmatra primjedbe i prijedloge koje je članstvo iznijelo u raspravi, te utvrđuje prijedlog Statuta.

Izmjene i dopune Statuta donose se prema postupku za donošenje Statuta.

**VII. PRESTANAK POSTOJANJA UDRUGE**

**Članak 23.**

Društvo prestaje s radom odlukom Skupštine i u slučajevima propisanim zakonom.

U slučaju prestanka rada i djelovanja Društva obveze i imovinu preuzima Fakultet kemijskog inženjerstva i tehnologije Sveučilišta u Zagrebu.

**VIII. PRIJELAZNE I ZAVRŠNE ODREDBE**

**Članak 24.**

Ovaj Statut stupa na snagu danom prihvaćanja na Skupštini Društva, a primjenjuje se danom upisa u registar pri Gradskom uredu za opću upravu.

**Članak 25.**

Izrazi koji se koriste u ovome Statutu i aktima koji se donose na temelju njega, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

U Zagrebu, 13. veljače 2015.

Predsjednik Društva:

Prof. dr. sc. Antu Glasnović